Komisijos sprendimas
2003 m. kovo 18 d.
dėl standarto EN 613:2000 "Autonominiai dujiniai konvekciniai šildytuvai" nuorodos skelbimo laikantis Tarybos direktyvos 90/396/EEB
(pranešta dokumentu Nr. C(2003) 710)
(tekstas svarbus EEE)
(2003/189/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 29 d. Tarybos direktyvą 90/396/EEB dėl valstybių narių įstatymų, susijusių su dujas deginančiais prietaisais, suderinimo [1], su pakeitimais, padarytais Direktyva 93/68/EEB [2], ypač į jos 6 straipsnio 1 dalį,
atsižvelgdama į Nuolatinio komiteto, įsteigto laikantis 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus ir reglamentus bei informacinės visuomenės paslaugų taisyklių teikimo tvarką [3], su pakeitimais, padarytais Direktyva 98/48/EB [4], 5 straipsnio, nuomonę,
kadangi:
(1) Direktyvos 90/396/EEB 2 straipsnyje nustatyta, kad dujas deginantys prietaisai gali būti pateikti į rinką ir pradedami naudoti tik tuo atveju, jeigu juos naudojant nustatyta tvarka nekyla pavojus žmonių, naminių gyvulių ir turto saugai.
(2) Remiantis Direktyvos 90/396/EEB 5 straipsniu, laikoma, kad dujas deginantys prietaisai atitinka tos direktyvos 3 straipsnyje nurodytus esminius reikalavimus, jeigu tie prietaisai atitinka jiems taikomus nacionalinius standartus, įgyvendinančius suderintus standartus, kurių nuorodos numeriai paskelbti Europos Sąjungos oficialiajame leidinyje.
(3) Valstybių narių reikalaujama skelbti nacionalinių standartų, įgyvendinančių suderintus standartus, kurių nuorodos numeriai paskelbti Europos Sąjungos oficialiajame leidinyje, nuorodos numerius.
(4) Didžioji Britanija pareiškė oficialų protestą dėl 2000 m. liepos 13 d. Europos standartizacijos komiteto (CEN) patvirtinto suderinto standarto EN 613:2000 "Autonominiai konvekciniai dujiniai šildytuvai", kurio nuorodos numeris 2001 m. liepos 18 d. paskelbtas Europos Bendrijų oficialiajame leidinyje [5], nes šis standartas ne visiškai atitinka Direktyvoje 90/396/EEB nustatytus esminius reikalavimus, ypač nurodytus jos I priedo 2.1 ir 3.2.2 punktuose, kadangi dekoratyviniams šildytuvams su stikline priekine dalimi keliami reikalavimai yra nepakankami aukštam saugos lygiui užtikrinti. Didžioji Britanija ypač susirūpinusi tuo, kad tokie gaminiai, juose susikaupus dujoms, gali sukelti pavojų, nes susikaupusios nesudegintos dujos gali sprogti ir rimtai sužeisti.
(5) Remiantis informacija, gauta konsultuojantis su nacionalinėmis institucijomis, Europos standartizacijos komitetu (CEN) ir pagal Direktyvą 98/34/EB įsteigtu komitetu, duomenų, patvirtinančių dujų susikaupimo arba dujų sprogimo riziką, nenustatyta. Todėl nėra nustatyta, kad suderintas standartas EN 613:2000 neatitinka esminių Direktyvos 90/396/EEB reikalavimų,
PRIĖMĖ ŠĮ SPRENDIMĄ:
1 straipsnis
Standarto EN 613:2000 "Autonominiai dujiniai konvekciniai šildytuvai", patvirtinto Europos standartizacijos komiteto (ESK) 2000 m. liepos 13 d. ir pirmą kartą paskelbto 2001 m. liepos 18 d. Europos Bendrijų oficialiajame leidinyje, nuoroda iš Europos Sąjungos oficialiajame leidinyje paskelbto standartų sąrašo neišbraukiama. Todėl toliau laikoma, kad standartas atitinka jam taikomus Direktyvos 90/369/EEB reikalavimus.
2 straipsnis
Šis sprendimas skirtas valstybėms narėms.
Priimta Briuselyje, 2003 m. kovo 18 d.